ระเบียบกระทรวงมหาดไทย ว่าด้วยการขออนุญาต และการอนุญาตพาลูกจ้างไปทำงานในต่างประเทศ พ.ศ. 2529
ระเบียบกระทรวงมหาดไทย
ระเบียบกระทรวงมหาดไทย
ว่าด้วยการขออนุญาต
และการอนุญาตพาลูกจ้าง
ไปทำงานในต่างประเทศ
พ.ศ. ๒๕๒๙[๑]
 

โดยที่มาตรา ๔๙
แห่งพระราชบัญญัติจัดหางานและคุ้มครองคนหางาน พ.ศ. ๒๕๒๘ บัญญัติให้การขออนุญาต
และการอนุญาตพาลูกจ้างไปทำงานในต่างประเทศเป็นไปตามระเบียบที่รัฐมนตรีกำหนด
อาศัยอำนาจตามความในมาตรา ๕ แห่งพระราชบัญญัติดังกล่าว
รัฐมนตรีว่าการกระทรวงมหาดไทยจึงวางระเบียบไว้ ดังต่อไปนี้

ข้อ ๑ ระเบียบนี้เรียกว่า ระเบียบกระทรวงมหาดไทยว่าด้วยการขออนุญาตและการอนุญาตพาลูกจ้างไปทำงานในต่างประเทศ
พ.ศ. ๒๕๒๙

ข้อ ๒ ระเบียบนี้ให้ใช้บังคับตั้งแต่วันที่ ๑
กุมภาพันธ์ พ.ศ. ๒๕๒๙ เป็นต้นไป

ข้อ ๓ นายจ้างที่ประสงค์จะขออนุญาตพาลูกจ้างไปทำงานในต่างประเทศให้ยื่นคำขอตามแบบ
จง.๒๓ ท้ายระเบียบนี้ นายจ้างที่มีสำนักงานในกรุงเทพมหานครให้ยื่นคำขอต่ออธิบดีกรมแรงงาน
นายจ้างที่มีสำนักงานในจังหวัดอื่นให้ยื่นคำขอต่อผู้ว่าราชการจังหวัด

ข้อ ๔ นายจ้างผู้ขออนุญาตต้องยื่นหลักฐาน
และเอกสารประกอบคำขออนุญาตตามข้อ ๓ ดังต่อไปนี้
(๑)
สัญญาหรือเอกสารแสดงการว่าจ้างระหว่างผู้ว่าจ้างในต่างประเทศกับผู้ขออนุญาต
หรือสำเนาภาพถ่ายสัญญาหรือเอกสารดังกล่าวซึ่งผู้ขออนุญาตรับรองสำเนาว่าเป็นภาพถ่ายจากต้นฉบับจริง
(๒)
เอกสารรับรองของส่วนราชการแสดงฐานะหรือกิจการของผู้ขออนุญาตหรือสำเนาภาพถ่ายเอกสารดังกล่าวซึ่งผู้ขออนุญาตรับรองสำเนาว่าเป็นภาพถ่ายจากต้นฉบับจริง
(๓)
เอกสารแสดงการอนุญาตของส่วนราชการหรือหน่วยงานของรัฐที่อนุญาตให้ผู้ขออนุญาตนำลูกจ้างเข้าไปทำงานในประเทศ
หรือสำเนาภาพถ่ายเอกสารดังกล่าวซึ่งผู้ขออนุญาตรับรองสำเนาว่าเป็นภาพถ่ายจริงจากต้นฉบับจริง
(๔)
เอกสารแสดงการอนุญาตของส่วนราชการแห่งประเทศของผู้ว่าจ้างที่อนุญาตให้ผู้ขออนุญาตนำลูกจ้างเข้าไปทำงานในประเทศ
หรือสำเนาภาพถ่ายเอกสารดังกล่าว
ซึ่งผู้ขออนุญาตรับรองสำเนาว่าเป็นภาพถ่ายจากต้นฉบับจริง
(๕)
ร่างสัญญาจ้างระหว่างผู้ขออนุญาตกับลูกจ้างที่จะไปทำงานในต่างประเทศ
ซึ่งต้องกำหนดรายละเอียดเกี่ยวกับสภาพการจ้าง
(๖) บัญชีรายชื่อลูกจ้างที่จะไปทำงานในต่างประเทศ
ในกรณีที่ไม่อาจส่งหลักฐานหรือเอกสารตาม (๑) ถึง (๔)
อธิบดีมีอำนาจให้ส่งหลักฐานหรือเอกสารอื่นแทนได้

ข้อ ๕ ในกรณีที่ผู้ว่าราชการจังหวัดได้รับคำขออนุญาตพาลูกจ้างไปทำงานในต่างประเทศให้ผู้ว่าราชการจังหวัดส่งคำขอและหลักฐานพร้อมด้วยความเห็นไปยังอธิบดีกรมแรงงานภายในสิบวันนับแต่วันที่ได้รับคำขอ

ข้อ ๖ ให้อธิบดีกรมแรงงานพิจารณาออกใบอนุญาตหรือมีหนังสือแจ้งคำสั่งไม่อนุญาตพร้อมด้วยเหตุผลให้แก่ผู้ยื่นคำขอทราบภายในสิบห้าวันนับแต่วันที่ได้รับคำขอ
ใบอนุญาตให้พาลูกจ้างไปทำงานในต่างประเทศให้ใช้ตามแบบ จง.
๒๔ ท้ายระเบียบนี้ และอธิบดีจะกำหนดเงื่อนไขให้ผู้ขออนุญาตปฏิบัติโดยระบุไว้ท้ายแบบใบอนุญาตก็ได้


ประกาศ ณ วันที่ ๑๐ มกราคม พ.ศ. ๒๕๒๙
พลเอก สิทธิ จิรโรจน์
รัฐมนตรีว่าการกระทรวงมหาดไทย

















วิภา/ผู้จัดทำ
๖ กุมภาพันธ์ ๒๕๕๕








[๑] ราชกิจจานุเบกษา
เล่ม ๑๐๓/ตอนที่ ๑๔/หน้า ๑๕/๓๐ มกราคม ๒๕๒๙